CELEX: 32012D0769
Language: hu
Date: 2012-12-04 00:00:00
Title: 2012/769/EU: A Tanács végrehajtási határozata ( 2012. december 4. ) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról

12.12.2012   
            
            
               HU
            
            
               Az Európai Unió Hivatalos Lapja
            
            
               L 338/27
            
         A TANÁCS VÉGREHAJTÁSI HATÁROZATA
   (2012. december 4.)
   a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról
   (2012/769/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 291. cikke (2) bekezdésére,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               Lengyelország a Bizottság Főtitkárságánál 2012. április 12-én iktatott levelében engedélyt kért a 2006/112/EK irányelv 287. cikkének 14. pontjától eltérő intézkedés hatályának meghosszabbítására annak érdekében, hogy továbbra is a héa alóli mentességet biztosíthasson azoknak az adóalanyoknak, amelyek éves árbevétele Lengyelország Unióhoz való csatlakozásának napján érvényes átváltási árfolyamon számítva legfeljebb 30 000 EUR nemzeti valutában kifejezett ellenértékének felel meg. Ezen intézkedés révén az említett adóalanyok továbbra is mentesülnek a 2006/112/EK irányelv XI. címének 2–6. fejezetében rögzített héakötelezettségek egy része vagy összessége alól.
            
         
               (2)
            
            
               A 2006/112/EK irányelv 395. cikke (2) bekezdésének második albekezdésével összhangban a Bizottság 2012. július 17-én és 18-án kelt leveleiben tájékoztatta a többi tagállamot Lengyelország kérelméről. A Bizottság 2012. július 19-én kelt levelében értesítette Lengyelországot arról, hogy birtokában van a kérelem elbírálásához szükséges valamennyi információnak.
            
         
               (3)
            
            
               A 2006/112/EK irányelv 287. cikkének 14. pontja értelmében Lengyelország a héa alóli mentességet biztosíthat azoknak az adóalanyoknak, amelyek éves árbevétele az Unióhoz való csatlakozásának napján érvényes átváltási árfolyamon számítva legfeljebb 10 000 EUR nemzeti valutában kifejezett ellenértékének felel meg.
            
         
               (4)
            
            
               A Lengyelországnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló, 2009. október 20-i 2009/790/EK tanácsi határozat (2) felhatalmazta Lengyelországot arra, hogy eltérést alkalmazzon és 2012. december 31-ig a héa alóli mentességet biztosítson azoknak az adóalanyoknak, amelyek éves árbevétele az Unióhoz való csatlakozásának napján érvényes átváltási árfolyamon számítva legfeljebb 30 000 EUR nemzeti valutában kifejezett ellenértékének felel meg. Tekintettel arra, hogy e magasabb felső határ alkalmazása következtében csökkentek a legkisebb vállalkozásokat érintő héakötelezettségek, és az utóbbiak a 2006/112/EK irányelv 290. cikkével összhangban továbbra is dönthetnek a rendes héaszabályozás választása mellett, helyénvaló felhatalmazni Lengyelországot arra, hogy egy újabb meghatározott időtartam erejéig alkalmazhassa az intézkedést.
            
         
               (5)
            
            
               A hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról szóló tanácsi irányelvre (ma 2006/112/EK irányelv) irányuló, 2004. október 29-i bizottsági javaslatban foglalt rendelkezések célja többek között az, hogy lehetővé tegyék a tagállamok számára, hogy a héamentesség feltételeként megállapított éves árbevételi felső határt legfeljebb 100 000 EUR összegben vagy annak nemzeti valutában kifejezett ellenértékében állapítsák meg, és ezt az összeget évente kiigazítsák. A Lengyelország által benyújtott hosszabbítási kérelem megfelel a javaslatnak.
            
         
               (6)
            
            
               A Lengyelország által nyújtott információkból kiderül, hogy az intézkedés eddig a hozzáadottérték-adóból származó költségvetési bevételek teljes összegének megközelítően 0,14 %-os becsült csökkenéséhez vezetett.
            
         
               (7)
            
            
               Az eltérési intézkedés nem érinti majd hátrányosan az Unió hozzáadottérték-adóból származó saját forrásait.
            
         
               (8)
            
            
               A 2009/790/EK határozatot ezért ennek megfelelően módosítani kell,
            
         ELFOGADTA EZT A HATÁROZATOT:
   1. cikk
   A 2009/790/EK határozat 2. cikkében megállapított „2012. december 31.” dátum helyébe a „2015. december 31.” időpont lép.
   2. cikk
   Ez a határozat a róla szóló értesítés napján lép hatályba.
   3. cikk
   Ennek a határozatnak a Lengyel Köztársaság a címzettje.
   
      Kelt Brüsszelben, 2012. december 4-én.
      
         
            a Tanács részéről
         
         
            az elnök
         
         V. SHIARLY
      
   
   
      (1)  HL L 347., 2006.12.11., 1. o.
   
      (2)  HL L 283., 2009.10.30., 53. o.